Tässä erämajassa ulkomaalaiset poimijat majoittuivat noin puolentoista viikon ajan, kunnes he hävisivät.

Tässä erämajassa ulkomaalaiset poimijat majoittuivat noin puolentoista viikon ajan, kunnes he hävisivät. Jouki Väinämö / Yle

40 ulkomaalaista marjanpoimijaa on hävinnyt Joensuun Tuupovaarasta.

Erikoinen vyyhti sai alkunsa sunnuntaina 30. päivä heinäkuuta. Tuupovaaran metsästysseuran sihteeri Sulo Suhonen sai puhelinsoiton, jossa kerrottiin joukon ulkomaalaisia marjastajia tarvitsevan hätämajoitusta.

Suhonen ei halua kertoa keneltä tai miltä taholta puhelinsoitto tuli.

37 ukrainalaisen ja kolmen virolaisen oli tarkoitus mennä Pohjois-Karjalan Juukaan, mutta majoitus peruuntui.

Poimijat tuotiin metsästyseuran majalle jo muutaman tunnin kuluttua soitosta.

Metsästysseura järjesti patjoja erämajan lattialle ja ruokki heitä.

Seuraavalla viikolla Suhonen kertoo soittaneen jo hätäkeskukseen ja kysyneen, mitä poimijoille pitäisi tehdä.

– Emme voineet jättää heitä nälkäkuolemaan.

Torstai-iltana poliisi soitti Suhoselle ja sanoi, ettei marjastajia pidä ainakaan heittää ulos majapaikasta.

Ruokaa lahjoittajilta

Perjantaina paikallinen Vaara-Karjalan evankelisluterilainen seurakunta antoi joukolle ruokaa. Sunnuntaina muonintaan osallistui paikallinen kauppias.

Eilen maanantaina Suhonen otti yhteyttä poliisin maahanmuuttoyksikköön ja kysyi neuvoja viranomaisilta.

Kun Suhonen ja poliisi tänään tulivat metsästysseuran majalle, poimijat oli käyty hakemassa pois.

– Näin pikkubussin jäljet tiellä ja heti tiesin, että maja tulee olemaan tyhjä, Sulo Suhonen kertaa tapahtumia.

Nyt kukaan ei tiedä, missä poimijat ovat. Metsästysseura ei tiedä, kuka toi poimijat Suomeen tai kuka heidät haki erämajalta.

Kukaan Ylen tavoittamista marjatukkureista ei tiennyt poimijoista mitään.

Poliisi ei etsi marjastajia eikä epäile tapaukseen liittyvän rikosta.

Marjastajien häviämisestä ensimmäisenä kertoi sanomalehti Karjalainen (siirryt toiseen palveluun).

Korjaus 9.8. kello 16.36: Otsikkoa muutettu.